Waar kom Halloween vandaan? - Kobus Kok - www.bybelkennis.co.za
by Mitch Kalp · 06/11/2014
Halloween of "All Hallow's Evening/All Saints" word regoor die wêreld rondom 31 Oktober gevier. Die Engelse term "Halloween" is maar net 'n paar honderd jaar oud (circa 1745). Die oorspronklike (All) Hallow(s) Eve(n) het met tyd ontwikkel in die term "Halloween". Dit hang oorspronklik saam met die Westerse Christendom se liturgiese jaar waarin die gestorwenes, heiliges en martelare wat ons voorafgegaan het, onthou word. "All Saints Day" word al vanaf die 7de eeu (609) in die Christendom gevier op 13 Mei. In 835 het dit onder die leiding van Pous Gregory die Vierde na 1 November geskuif en sommiges meen dit het saamgehang het met die Keltiese (heidense) fees "Samhein" (meer daaroor hieronder). Rondom die Middeleeue was dit al 'n bekende Christelike fees in Brittanje en die laaglande waarin mense in die strate geloop het en klokke gelui het om vir mede-Christene te herinner om te dink aan die dooies wat in "purgatory" is. Tydens die fees het mense ook broodjies gebak (soal cakes) wat deur arm mense gekollekteer is by huise in ruil vir 'n gebed vir die afgestorwenes. Laasgenoemde hang onder andere saam met die oorsprong van die hedendaagse "trick-or-treat".
Die fees het volgens sommiges moontlik 'n heidense oorsprong/verband, en spesifiek met die Keltiese oesfees "Samhain" waarin die einde van die somer gevier is. Hierdie fees het verband gehou met offers, die eet van neute en appels en reuse "bonfires", kommunikasie met "geeste" en partyjies. Dit is dus ook maar soos Kersfees wat moontlik ook heidense oorsprong het maar wat ver-Christelik is en met tyd 'n metamorfose ondergaan het. In die Westerse wêreld het die Halloween fees, soos Kersfees, 'n eie gekommersialiseerde karakter begin aanneem en kenmerkend van die fees is "trick-or-treat", en allerlei kostuums, pampoene met ligte in, en die besoek van "haunted houses" en die kyk van riller films. Hierdie spesifieke karakter van die fees is egter 'n redelike nuwe tipe ontwikkeling in die geskiedenis en het so bietjie verwyderd geraak van die oorspronklike betekenis daarvan. Dit het teen die einde van die 1800's regtig eers populêr geword en eers so onlangs as in die 1930's is daar vir die eerste keer massa geproduseerde Halloween kostuums vervaardig.
Christene (Katolieke) wat die fees hou met in agneming van die oorspronklike konteks en bedoeling daarvan, sal kerse aansteek en op die grafte van gestorwe persone plaas en hulle so probeer onthou. Sommige kerklike denominasies sal tydens hierdie tyd kerk toe gaan om te bid en sal ook in hierdie tyd vas en nie vleis eet nie. Dit laat Christene dink aan die lewe en bydrae van die gestorwe persone, en help mens ook om te reflekteer oor die lewe en die dood.
Omdat die Protestante nie glo dat die geeste van mense op aarde kan rondbeweeg na hulle dood nie, en omdat dooies nie vereer word nie, is die fees nie onder die Protestante gevier nie. Dit is ook die rede waarom dit in Suid Afrika nie groot effek het nie. Ons is sterk deur die Protestantse Calvinisme beïnvloed.
Tot vandag toe nog sal Jode nie aan die fees deelneem nie omdat Levitikus 18:3 die deelname aan heidense feeste verbied. (Protestantse) Christene in Suid Afrika moet dus mooi dink op watter wyse hulle die dag wil spandeer.